SK Úradný vestník Európskej únie L 281/1

NARIADENIE KOMISIE (EÚ) 2016/1822

z 13. októbra 2016,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí aklonifénu, deltametrínu, fluazinamu, metomylu, sulkotriónu a tiodikarbu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a), článok 18 ods. 1 písm. b) a článok 49 ods. 2,

keďže:

(1) Maximálne hladiny rezíduí (ďalej len „MRL“) aklonifénu, fluazinamu a sulkotriónu boli stanovené v časti A prílohy III k nariadeniu (ES) č. 396/2005. Pokiaľ ide o deltametrín, metomyl a tiodikarb, MRL boli stanovené v prílohe II a v časti B prílohy III k nariadeniu (ES) č. 396/2005.

(2) Pokiaľ ide o aklonifén, Európsky úrad pre bezpečnosť potravín (ďalej len „úrad“) predložil v súlade s článkom 12 ods. 1 nariadenia (ES) č. 396/2005 (2) odôvodnené stanovisko k existujúcim MRL. Odporučil znížiť MRL pre zemiaky, mrkvu, zeler, cesnak, cibuľu, šalotku, rajčiaky, cukrovú kukuricu, zelerovú vňať, petržlen, fazuľu (čerstvú, bez strukov), hrach (čerstvý, bez strukov), šošovicu (čerstvú), zeler, fenikel, artičoky pravé, lupiny (suché), slnečnicové semená, zrná kukurice, zrná ciroku, ošípané (mäso, tuk, pečeň a obličky), hovädzí dobytok (mäso, tuk, pečeň a obličky), ovce (mäso, tuk, pečeň a obličky), kozy (mäso, tuk, pečeň a obličky) a mlieko (hovädzí dobytok, ovce a kozy). Pri ostatných produktoch odporučil zachovať alebo zvýšiť existujúce MRL. Dospel k záveru, že pokiaľ ide o MRL pre korenie, bylinné nálevy (sušené, kvety a listy), koreniny (semená, plody a bobuľové ovocie), niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(3) V prípade deltametrínu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Zistil riziko pre spotrebiteľov, pokiaľ ide súčasné MRL pre rajčiaky, melóny, dyňu červenú (vodový melón), čínsku kapustu, kel, endíviu širokolistú, špenát a listy podobných špenátových plodín, fazuľu (suchú), zrná ryže a zrná pšenice. Preto je vhodné tieto MRL znížiť. Dospel k záveru, že pokiaľ ide o MRL pre citrusové plody, mandle, para orechy, kešu orechy, gaštany jedlé, kokosové orechy, lieskovce, makadamové orechy, pekanové orechy, píniové oriešky, pistáciové orechy, vlašské orechy, jablká, hrušky, dule, mišpule, lokvát, marhule, čerešne, broskyne, slivky, stolové a muštové hrozno, jahody, ostružiny, brusnice, ríbezle (červené, čierne a biele), egreše, šípky, moruše, plody hlohu azarolského, plody bazy čiernej, stolové olivy, kivi, zemiaky, repu obyčajnú, mrkvu, zeler, chren, jeruzalemské artičoky (topinambury), paštrnák, koreň petržlenu, reďkovku, koziu bradu, kvaku, okrúhlicu, cesnak, cibuľu, šalotku, cibuľu jarnú, rajčiaky, papriku, baklažán, tekvicovité s jedlou šupou, melóny, tekvice, dyňu červenú (vodový melón), cukrovú kukuricu, hlúbovú zeleninu so zdužinatenými súkvetiami, ružičkový kel, hlávkovú kapustu, čínsku kapustu, kel, kaleráb, valeriánku poľnú, šalát, endíviu širokolistú, žeruchu, barborku jarnú, eruku siatu (rukolu), červenú horčicu, listy a výhonky Brassica spp, špenát a podobné špenátové plodiny (listy), listy viniča, potočnicu lekársku, čakanku obyčajnú listnatú, bylinky, strukoviny (čerstvé), špargľu, artičoky pravé, pór, pestované huby, fazuľu (suchú), šošovicu (suchú), hrach (suchý), lupiny (suché), ľanové semená, mak siaty, sezamové semená, slnečnicové semená, semená repky, horčicové semená, semená bavlníka, semená tekvice, semená požltu farbiarskeho, boráka lekárskeho, ľaničníka siateho, konopy siatej, bôby ricínu obyčajného, olivy na výrobu oleja, zrná jačmeňa, zrná pohánky, zrná kukurice, zrná prosa, zrná ovsa, zrná ryže, zrná raže, zrná ciroku, zrná pšenice, čaj, bylinné nálevy (sušené, kvety, listy, korene), koreniny (plody, bobuľové ovocie, korene, podzemky, puky a blizna kvetov), cukrovú repu (koreň), korene čakanky, ošípané (svalovina, tuk, pečeň a obličky), hovädzí dobytok (svalovina, tuk, pečeň a obličky), ovce (svalovina, tuk, pečeň a obličky), kozy (svalovina, tuk, pečeň a obličky), hydinu (mäso, tuk a pečeň), mlieko (hovädzí dobytok, ovce a kozy) a vtáčie vajcia, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL pre figy, artičoky bodliakové (kardy), zeler a koreniny (zo semien), nie sú k dispozícii žiadne informácie, a preto je potrebné ďalšie posúdenie manažérmi rizík. MRL v prípade týchto produktov by sa mali stanoviť na úrovni špecifického kvantifikačného limitu.

(4) V prípade fluazinamu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Odporučil znížiť existujúce MRL v prípade zemiakov, cibule a šalotky. V prípade rajčiakov odporučil existujúce MRL zvýšiť. Dospel k záveru, že pokiaľ ide o MRL v prípade jabĺk, hrušiek, stolového hrozna, muštového hrozna, ostružín, ostružiny ožinovej, malín, suchej fazule a bylinných nálevov (sušené, z koreňov), niektoré informácie nie sú k dispozícii a je potrebné, aby manažéri rizík vykonali ďalšie posúdenie. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(5) V prípade metomylu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (5). Navrhol zmeniť definíciu rezídua a odporučil znížiť MRL v prípade rajčiakov, baklažánu, šalátových uhoriek a cukiet. V prípade uhoriek nakladačiek odporučil zachovať existujúce MRL. Zistil riziko pre spotrebiteľov, pokiaľ ide o MRL v prípade muštového hrozna, zemiakov, šalátových uhoriek, cukiet, melónov, tekvíc a dyne červenej (vodového melóna). Preto je vhodné tieto MRL znížiť. Úrad dospel k záveru, že pokiaľ ide o MRL v prípade papriky, melónov, tekvíc, dyne červenej (vodového melóna), šalátu, špenátu, fazule (čerstvej, so strukmi), hrachu (čerstvého, so strukmi), suchej fazule, sóje fazuľovej, semien bavlníka, kukuričného zrna a ovseného zrna, niektoré informácie nie sú k dispozícii, a preto je potrebné ďalšie posúdenie manažérmi rizík. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(6) Pokiaľ ide o tiodikarb, úrad (6) odporúča vypustiť ho z definície rezídua pre metomyl. Preto je vhodné túto látku zaradiť samostatne do prílohy V k nariadeniu (ES) č. 396/2005.

(7) V prípade sulkotriónu predložil úrad odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (7). Navrhol dve možnosti, pokiaľ ide o stanovenie definície rezídua. Skonštatoval, že je vhodné zmeniť len definíciu rezídua v prípade živočíšnych komodít. V prípade cukrovej kukurice, zrna kukurice a ciroku úrad odporučil zachovať existujúce MRL. Dospel k záveru, že pokiaľ ide o MRL pre koziu bradu, ošípané (svalovina, tuk, pečeň a obličky), hovädzí dobytok (svalovina, tuk, pečeň a obličky), ovce (svalovina, tuk, pečeň a obličky), kozy (svalovina, tuk, pečeň a obličky) a mlieko (hovädzí dobytok, ovce a kozy), chýbajú niektoré informácie a je potrebné, aby manažéri rizík vykonali ďalšie posúdenie. Keďže spotrebiteľom nehrozí žiadne riziko, MRL v prípade uvedených produktov by sa mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; pri preskúmaní sa zohľadnia informácie dostupné počas dvoch rokov od uverejnenia tohto nariadenia.

(8) Pokiaľ ide o produkty, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), MRL by sa mali stanoviť na úrovni špecifického kvantifikačného limitu alebo by sa mali uplatňovať štandardné MRL, ako sa stanovuje v článku 18 ods. 1 písm. b) nariadenia (ES) č. 396/2005.

(9) Komisia sa radila s referenčnými laboratóriami Európskej únie pre rezíduá pesticídov o potrebe upraviť určité kvantifikačné limity. V prípade viacerých látok dospeli uvedené laboratóriá k záveru, že pokiaľ ide o určité komodity, technický rozvoj si vyžaduje stanovenie špecifických kvanitifikačných limitov.

(10) Na základe odôvodnených stanovísk úradu a s prihliadnutím na faktory týkajúce sa predmetnej záležitosti príslušné úpravy MRL spĺňajú požiadavky článku 14 ods. 2 nariadenia (ES) č. 396/2005.

(11) Prostredníctvom Svetovej obchodnej organizácie sa uskutočnili konzultácie o nových MRL s obchodnými partnermi Únie a ich pripomienky boli zohľadnené.

(12) Nariadenie (ES) č. 396/2005 by sa preto malo zodpovedajúcim spôsobom zmeniť.

(13) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty vyprodukované pred úpravou MRL, v prípade ktorých z informácií vyplýva zachovanie vysokej úrovne ochrany spotrebiteľa.

(14) Predtým, ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(15) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Pokiaľ ide o účinné látky aklonifén, fluazinam a sulkotrión vo všetkých produktoch a na nich, nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 7. májom 2017.

Pokiaľ ide o účinnú látku deltametrín vo všetkých produktoch a na nich okrem rajčiakov, melónov, dyne červenej (vodového melóna), čínskej kapusty, kelu, endívie širokolistej, špenátu a podobných špenátových plodín (listov), fazule (suchej), zŕn ryže a zŕn pšenice, nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 7. májom 2017.

Pokiaľ ide o účinnú látku metomyl vo všetkých produktoch a na nich okrem muštového hrozna, zemiakov, šalátových uhoriek, cukiet, melónov, tekvíc a dyne červenej (vodového melóna), nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 7. májom 2017.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 7. mája 2017.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 13. októbra 2016 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín; Review of the existing maximum residue levels for aclonifen according to Article 12 of Regulation (EC) No 396/2005 (Preskúmanie existujúcich maximálnych hladín rezíduí pre aklonifén podľa článku 12 nariadenia (ES) č. 396/2005). Vestník EFSA (EFSA Journal) (2015) 13(11):4323.

(3) Európsky úrad pre bezpečnosť potravín; Review of the existing maximum residue levels for deltamethrin according to Article 12 of Regulation (EC) No 396/2005 (Preskúmanie existujúcich maximálnych hladín rezíduí pre deltametrín podľa článku 12 nariadenia (ES) č. 396/2005). Vestník EFSA (EFSA Journal) (2015) 13(11):4309.

(4) Európsky úrad pre bezpečnosť potravín; Review of the existing maximum residue levels for fluazinam according to Article 12 of Regulation (EC) No 396/2005 (Preskúmanie existujúcich maximálnych hladín rezíduí pre fluazinam podľa článku 12 nariadenia (ES) č. 396/2005). Vestník EFSA (EFSA Journal) (2015) 13(9):4240.

(5) Európsky úrad pre bezpečnosť potravín; Review of the existing maximum residue levels for methomyl according to Article 12 of Regulation (EC) No 396/2005 (Preskúmanie existujúcich maximálnych hladín rezíduí pre metomyl podľa článku 12 nariadenia (ES) č. 396/2005). Vestník EFSA (EFSA Journal) (2015) 13(10):4277.

(6) Európsky úrad pre bezpečnosť potravín; Review of the existing maximum residue levels for methomyl according to Article 12 of Regulation (EC) No 396/2005 (Preskúmanie existujúcich maximálnych hladín rezíduí pre metomyl podľa článku 12 nariadenia (ES) č. 396/2005). Vestník EFSA (EFSA Journal) (2015) 13(10):4277.

(7) Európsky úrad pre bezpečnosť potravín; Review of the existing maximum residue levels for sulcotrione according to Article 12 of Regulation (EC) No 396/2005 (Preskúmanie existujúcich maximálnych hladín rezíduí pre sulkotrión podľa článku 12 nariadenia (ES) č. 396/2005). Vestník EFSA (EFSA Journal) (2015) 13(11):4305.